10. การควบคุมภายใน

เริ่มต้นจากปีที่เริ่มจดทะเบียนจัดตั้งบริษัทเมื่อปี 2527 บริษัทฯ ได้ว่าจ้าง
สมุห์บัญชีซึ่งเป็นคนภายนอกเข้ามาวางระบบบัญชีร่วมกับสำนักงานตรวจสอบบัญชี Ernst & Young
จัดทำระบบบัญชีออกมาเป็นมาตรฐานสากล โดยมีคู่มือระบบบัญชีเป็นคู่มือในการปฏิบัติงาน
และในระบบบัญชีที่เป็นมาตรฐานจะมีการควบคุมภายในควบคู่ไปกับระบบบัญชีดังกล่าว
โดยเริ่มจากหน้าที่และการปฏิบัติงานของพนักงานในแต่ละสายงาน
โดยจะประมวลขึ้นมาจากหน้าที่และความรับผิดชอบที่ได้รับมอบหมายและกำหนดให้แก่พนักงานแต่ละคนปฏิบัติหน้าที่ภายในระบบงานและระบบการควบคุมภายในซึ่งบริษัทได้จัดตั้งขึ้น
นอกจากนี้ผู้สอบบัญชีได้แสดงความเห็นเกี่ยวกับงบการเงินและความเพียงพอของระบบการควบคุมภายในของบริษัท
ดังนี้

ในการตรวจสอบงบการเงินของ บริษัท แพรนด้า จิวเวลรี่ จำกัด (มหาชน) และบริษัทย่อย
สำหรับปีสิ้นสุดวันที่ 31 ธันวาคม 2543 ตามมาตรฐานการสอบบัญชีที่รับรองทั่วไป
เพื่อแสดงความเห็นว่างบการเงินแสดงฐานะการเงินและผลการดำเนินงานโดยถูกต้องตามที่ควรในสาระสำคัญ
ตามหลักการบัญชีที่รับรองทั่วไป ซึ่งผู้สอบบัญชี
ได้สอบทานประสิทธิภาพระบบการควบคุมภายในของบริษัทและบริษัทย่อยแล้ว

รายงานของคณะกรรมการตรวจสอบ

คณะกรรมการตรวจสอบซึ่งประกอบด้วย ร.ท.โอฬาร ไกรฤกษ์ เรือโทอนันต์ ปานะนนท์ ร.น.
และนางสริตา บุนนาค ได้รับมอบหมายในเรื่องสำคัญจากคณะกรรมการบริษัท ดังนี้

1)  ดูแลรายงานการเงินของบริษัท ให้เป็นไปตามมาตรฐานและเชื่อถือได้

2)  ดูแลให้บริษัทปฏิบัติตามข้อกำหนดของตลาดหลักทรัพย์

3)  ดูแลไม่ให้เกิดความขัดแย้งทางผลประโยชน์

4)  ดูแลให้บริษัทมีระบบควบคุมภายในที่เชื่อถือได้และมีประสิทธิภาพ

  คณะกรรมการตรวจสอบได้ประชุมรวม 6 ครั้ง ประชุมร่วมกับผู้ตรวจสอบภายในทุก 3

เดือนรวม 4 ครั้ง นอกเหนือไปจากการเปิดโอกาสให้ผู้ตรวจสอบภายในเสนอข้อหารือได้เสมอ
และได้ร่วมประชุมตลอดจนให้ความคิดเห็นต่อผู้สอบบัญชีของบริษัทรวม 3 ครั้ง

คณะกรรมการตรวจสอบมีความเห็นว่า การควบคุมภายในของบริษัท แพรนด้า จิวเวลรี่ จำกัด
(มหาชน)
มีความเพียงพอและเหมาะสมสามารถป้องกันทรัพย์สินของบริษัทและบริษัทย่อยอันเกิดจากการที่ผู้บริหารนำไปใช้โดยมิชอบหรือโดยไม่มีอำนาจเพียงพอได้
อนึ่ง ประธานคณะกรรมการตรวจสอบ นายโอฬาร ไกรฤกษ์ ได้แสดงความเห็นเพิ่มเติมไว้
ดังต่อไปนี้

1. ในปี 2543 บริษัทได้ทำการปรับโครงสร้างหนี้กับสถาบันการเงินต่างๆ ลุล่วงไปด้วยดี
หลังจากนี้จะเป็นสภาพการณ์ใหม่ที่มีขอบปฏิบัติทางการเงินตามสัญญาปรับโครงสร้างหนี้เป็นระยะเวลาค่อนข้างนาน
แต่เมื่อคำนึงถึงแนวโน้มของยอดขายและศักยภาพการผลิตและการขายของบริษัท (คุณภาพสินค้า
ฐานลูกค้า ความสามารถในการแข่งขัน
และความได้เปรียบด้านอัตราแลกเปลี่ยนซึ่งจะมีอยู่เป็นเวลานาน) คณะกรรมการมีความเชื่อว่า
บริษัทจะประสบความสำเร็จในการปรับโครงสร้างหนี้ได้เร็วกว่ากำหนดเวลา

2. คณะกรรมการตรวจสอบมีความเห็นว่า บริษัทจะต้องให้ความระมัดระวังในเรื่องต่างๆ ดังนี้

1.  จะต้องเอาใจใส่ในเรื่องกระแสเงินสด แม้ว่าขณะนี้มีปัจจัยบวกช่วยเหลืออยู่ กล่าวคือ
    ภาระดอกเบี้ยจ่ายที่ลดลงและความได้เปรียบในอัตราแลกเปลี่ยน
    เพราะกระแสเงินสดมีลักษณะเปลี่ยนแปลงตามฤดูกาล

2.  ควรเสริมความมั่นคงของกระแสเงินสด ด้วยการรวบรวมวัตถุดิบสำคัญในแหล่งต่างๆ
    มาใช้ก่อนการพิจารณาจัดซื้อ

3.  ต้องพิจารณาอัตราการหมุนเวียนของวัตถุดิบและสินค้าสำเร็จรูปเสมอ
    เพื่อรักษาไว้ซึ่งอัตราหมุนเวียนที่ดี อันเป็นมาตรการควบคุมปริมาณวัตถุดิบและสินค้าคงคลัง

4.  มีการวิเคราะห์การรับคืนสินค้าโดยตรงหรือโดยอ้อม (ผ่านบริษัทย่อย)
    เพื่อให้พบว่าเกิดขึ้นเพราะสาเหตุใด ยังผลให้เห็นแนวทางใหม่ๆ เพื่อใช้ปรับปรุงขบวนการผลิต

5.  เสริมความแข็งแกร่งของสำนักตรวจสอบภายใน และใช้ประโยชน์ให้มากยิ่งขึ้น คณะ

    กรรมการมีความเห็นว่า ต้องใช้เวลาอีก 3-5 ปี
    ในการสร้างเสริมหน่วยงานใหม่นี้ให้เป็นระดับแนวหน้า
    เมื่อเทียบกับหน่วยงานตรวจสอบภายในของบริษัทอื่นๆ